Det nordjyske folketingsmedlem Preben Bang Henriksen havde i dag kaldt sundhedsminister Magnus Heunicke i samråd om sagen, hvor Mette Nielsen fra Hals mistede retten til at klage over en lægefejl. Preben Bang Henriksen ville gerne have svar på spørgsmål vedrørende forældelsesfristen for at klage, når man har været udsat for en lægefejl. -	I det her tilfælde var det et positivt udbytte. Ministeren tilkendegav faktisk, at han var åben for at kigge på en forlængelse af forældelsesreglerne, siger Preben Bang Henriksen. Fejl opdaget efter seks år Samrådet fandt sted på baggrund af sagen om Mette Nielsen fra Hals, der i 2020 fik konstateret den sjældne og invaliderende sygdom Myasthenia Gravis. Det tog lægerne seks år at finde den rette diagnose på hendes sygdom - blandt andet, fordi en neurolog tidligt i forløbet overså klare tegn på sygdommen. Lægefejlen fra 2015 blev opdaget i maj måned 2020, men da neurologens fejlvurdering var sket over fem år før, den blev opdaget, havde Mette Nielsen ikke mulighed for at klage.

Referat:
Sundhedsminister Magnus Heunicke (S) vil efter et samråd torsdag se på en eventuel forlængelse af forældelsesfristen i forbindelse med lægefejl, der har ramt en nordjysk kvinde. Det glæder Preben Bang Henriksen (V), der havde indkaldt til samrådet.